AKT-EY-ministerineuvoston päätös N:o 1/1999, tehty 8 päivänä joulukuuta 1999, poikkeuksellisesta avusta voimakkaasti velkaantuneille AKT-maille



Virallinen lehti nro L 103 , 28/04/2000 s. 0073 - 0074



AKT-EY-ministerineuvoston päätös N:o 1/1999, tehty 8 päivänä joulukuuta 1999, poikkeuksellisesta avusta voimakkaasti velkaantuneille AKT-maille (2000/307/EY) AKT-EY-MINISTERINEUVOSTO, joka ottaa huomioon neljännen AKT-EY-yleissopimuksen, sellaisena kuin se on muutettuna Mauritiuksessa 4 päivänä marraskuuta 1995 tehdyllä sopimuksella, ja erityisesti sen 282 artiklan 5 kohdan, sekä katsoo seuraavaa: (1) AKT-maat ovat jatkuvasti ja toistuvasti pyytäneet edistämään tehokkaampia aloitteita niiden ulkomaisen velkataakan vähentämiseksi. (2) Vuoden 1999 kesäkuussa Kölnissä pidetyssä G7-maiden huippukokouksessa ministerit hyväksyivät laajennetun aloitteen, jolla pyritään perusteellisempaan, laajempaan ja nopeampaan velkahuojennukseen. Ehdotettujen parannusten vuoksi aloitteen kokonaiskustannusten on nyt määrä kaksinkertaistua ja ne ovat yli 27,4 miljardia Yhdysvaltain dollaria. (3) Komissio antoi 26 päivänä lokakuuta 1999 tiedonannon yhteisön osallistumisesta voimakkaasti velkaantuneita köyhiä maita koskevaan aloitteeseen (HIPC). (4) Huolimatta ilmoitetuista merkittävistä HIPC-aloitetta koskevista rahoitusosuuksista tarvitaan vielä lisää varoja laajennetun HIPC-aloitteen monenvälisen osuuden rahoittamiseen. (5) Kahdeksannen Euroopan kehitysrahaston (EKR) ja aikaisempien EKR:ien kohdentamattomat varat ovat käytettävissä tähän tarkoitukseen. (6) Syyskuussa 1999 Washingtonissa järjestettyjen Maailmanpankin/Maailman valuuttarahaston vuosikokousten yhteydessä lainanantajat tekivät huomattavan määrän poliittisia päätöksiä, joilla köyhyyden torjuntastrategiat, rakennesopeutusohjelmat ja velan vähentämistä koskeva aloite liitetään kiinteästi yhteen. (7) Yhteisön huomattava rahoitusosuus Maailmanpankin hallinnoimassa HIPC-sijoitusrahastossa edesauttaisi merkittävästi aloitteen yleistä onnistumista. (8) Tältä kannalta muihin kuin AKT-maihin kuuluvien HIPC-maiden ulkomaanvelasta olisi myös tehtävä erilliset päätökset asianmukaisia menettelyjä noudattaen, ja tähän tarkoitukseen olisi käytettävä budjettivaroja, jotka on tarkoitettu yhteisön kehitysyhteistyöpolitiikkaan Aasiassa ja Latinalaisessa Amerikassa. (9) Kehitysrahoitusyhteistyön AKT-ministerikomitean ja komission välillä Accrassa 13 päivänä marraskuuta 1999 pidetystä kokouksesta on annettu päätelmät. (10) Edellä mainittujen kohdentamattomien varojen käyttöön ottamiseksi on tehtävä AKT-EY-ministerineuvoston päätös, ON PÄÄTTÄNYT SEURAAVAA: 1 artikla Kahdeksannen EKR:n ja aiempien EKR:ien kohdentamattomat varat voidaan käyttää tukiin, joita ei tarvitse maksaa takaisin, i) kattamaan HIPC-aloitteeseen ensimmäisinä hyväksyttyjen AKT-maiden yhteisöltä ottamien velkojen hoito- ja maksuvelvoitteita 320 miljoonalla eurolla; ii) osallistumaan HIPC-aloitteen kokonaisrahoitukseen enintään 680 miljoonalla eurolla, jotka maksetaan Maailmanpankin hallinnoimalle HIPC-sijoitusrahastolle. 2 artikla Edellä 1 artiklan i alakohdassa tarkoitettu apu kattaa niiden AKT-maiden tarpeet, joiden arvioidaan tällä hetkellä olevan hyväksymisvaiheessa (päätösvaiheessa) ennen vuotta 2001. Tarvittaessa apua täydennetään kyseisen päivämäärän jälkeen hyväksyttyjen maiden osalta voimassa olevien EKR:ien muista varoista myöhemmän AKT-EY-ministerineuvoston päätöksen perusteella. Yhteisö käyttää muiden merkittävien monenvälisten velkojien tavoin kyseisiä varoja myös velanhoitorasitteiden keventämiseen aloitteen välivaiheen aikana, koska tämä toimenpide vähennetään tuesta, jota yhteisön on määrä antaa myöhemmin loppuvaiheessa ("completion point"). 3 artikla Edellä 1 artiklan ii alakohdassa tarkoitetun avun käyttöön ottamisessa noudatetaan komission päättämää maksuaikataulua, jossa otetaan huomioon sekä maiden tarpeet että muiden avunantajien suorittamat takaisinmaksut. Edellä 1 artiklan ii alakohdassa tarkoitettu rahoitusosuus on tarkoitettu yksinomaan AKT-maille ja se osoitetaan erityisesti Afrikan kehityspankin tarpeisiin, sanotun kuitenkaan rajoittamatta yhteisön talousarviosta maksettavia varoja muiden kuin AKT-maiden tarpeiden kattamiseksi. 4 artikla Edellä 1 artiklan i ja ii alakohdassa tarkoitetut varat otetaan käyttöön AKT-EY-yleissopimuksen mukaisesti toteutettua rahoitusyhteistyötä koskevia sääntöjä ja menettelyjä noudattaen. Tässä yhteydessä toteutetaan muiden avunantajien kanssa tehtävän yleisen yhteensovittamisen puitteissa erityisjärjestelyjä, jotta voidaan hyödyntää uutta liikkumavaraa, joka yhteisön talousarviossa on varattu yhteisön tuelle AKT-maiden sosiaalisen kehityksen edistämiseksi ja köyhyyden vähentämiseksi. 5 artikla Komissiota kehotetaan toteuttamaan tarvittavat toimenpiteet tämän päätöksen täytäntöönpanemiseksi. 6 artikla Tämä päätös tulee voimaan päivänä, jona se tehdään. Tehty Brysselissä 8 päivänä joulukuuta 1999. AKT-EY-ministerineuvoston puolesta J. Horne Puheenjohtaja